La Bibia piemontèisa/Testament Vej/Surtia/Surtia 27


Surtìa

27

L’autar dj’Olocàust 

rFà l’autar an bòsch ëd gasìa, quadrà, longh e largh doi méter e mes e àut un e mes. Da minca un, dij sò quatr canton, faje seurte coma ‘n còrn, tuti d’un tòch con l’autar. A l’ha da esse tut laminà d’aram. Faje ‘dcò tuti j’asi: ij vas për cheuje la sënner, le palëtte, ij vas për l’aspersion ëd ël sangh, le forciolin-e e ij brasé. Tut sòn it lo faras d’aram. Fà ‘dcò për l’autar na grija d’aram, travajà tanme na rèj, con d’anèj, ëdcò d’aram, a soe quatr estremità. It la butras sota la curnis dl’autar, an bass; la rèj a rivrà a metà dl’autëssa dl’autar. Për l’autar, faje ‘dcò dë stanghe: bare ‘d bòsch ëd gasìa arvëstìe d’aram. e, quand che l’autar a sarà da trasportesse, faje passé drinta j’anej da le doi bande. L’autar, falo ‘d plance, veuid d’andrinta. A l’avrà da esse fàit conform al model ch’i l’hai fate vëdde an sla montagna.

L’andron 

Al Tabërnàcol it l’has da fé, peui, na ciusa. An sël fianch ëd mesdì, vers sud, la ciusa a l’avrà ‘d vel an damasch torzù, për la longhëssa ‘d sinquanta méter ëd ël midem fianch, con vint colòne fissà minca un-a dzora ‘n sòcol ëdcò ‘d bronz. Ij rampin ëd le colòne e soe bare traverse a l’han da esse d’argent. Ëd la midema manera, an sël fianch ch’a l’é voltà vers tramontan-a: ëd vel dl’istessa longhëssa, con vint colòn-e corispondente e sò vint sòcoj ëd bronz, ij rampin ëd le colòne e le bare traverse d’argent. Vers ponent, la ciusa a sarà slargà da vintesinch méter ëd tendagi, con relative des colòne e sò des sòcoj. Largheur dla ciusa an sël fianch oriental ëd levant a sarà ‘d vintessinch méter; Ij vel da ‘n fianch dl’intrada a l’han da esse longh set méter e mes, con tre colòne e ij sò tre sòcoj. A lë scond fianch a l’ha da essie 'n vel longh set méter e mes, con ij sò tre sòcoj. A la pòrta dla ciusa a l’ha da essie na tenda ‘d des méter, travaj da brodeur, ëd porpra viòla, porpra rossa, ëscarlata e damasch antorzù, con relative quat colòn-e e quat sòcoj. Minca na colòna d'antorn dla ciusa a sarà furnìa ‘d bare trasversaj d’argent e sò sòcol ëd bronz. Longhëssa dla ciusa a sarà ‘d sinquanta méter për vintessinch ëd larghëssa, e l’autëssa dij vel ëd damasch torzù a sarà ‘d doi méter e mes. Ij sòcoj dle colòne a saran ëd bronz. Tùit ij furniment ëd ël Tabërnàcol për tùit ij sò servissi e tùit ij pichet ëd la ciusa a saran ëd bronz.

L’euli për ël Gran Candlé 

Comanda a j’Israelita ch’a fornisso d’euli pur d’oliva pressà për ël Grand Candlé, për tnì sèmper anvisca la lampia ch’a-i é ant la Tenda dël Rëscontr dë 'dnans ëd la tenda ch’as treuva a front dl’èrca ch’a conten lë Strument dl’Aleansa. Aron e ij sò dissendent a pronteran ël candlé, përch‘ a peuda brusé da la sèira a la matin a la presensa ‘d Nosgnor. A l’é na lege përpetua për j’Israelita da generassion a generassion.

Nòte 

Bibia
Testament Vej
Surtia